Dêrsim de kombîyayîşê meclîsê şaredarîye de vaykerdişê erjê mînîbusan ame ercnayene, kombîyayîş ra dima tarîfeyê wendekaran ra ber seba tarîfeyê bînan erj amebi vaykerdene.
Ramitoxanê mînîbusan zî vera na bire nêrazîbîyayîşê xo mojna û dest pê çalakîya karcaverdayîşî kerde.
Ramitoxan eşkerayîya xo ya ke verê bînaya şaredarîye de kerde nê çîyî vatî: "Ma bira şaredarîye qebul kerde ke seba tarîfeyan qasê 50 quruş vay kerdibi. Labelê seba ke zanîngeh teberê şaristanî de yo û ma bi xetêkî xebitîyenî ma bira derheqê tarîfeyê wendekaran de qebul nêkenê ke vaykerdişê qasê 25 quruşê erjî nêda ma. Ma wazenê bêro zanayene ke bi na bire ma pere qezenç nêkenî û heta zerar kenê."
Derheqê babete de eşkerayîya Meclîsê Wendekaran û Ciwanan ê Şaredarîye zî wina ya: "Hetê şaredarîye ra bire ameye dayene ke seba tarîfeyê wendekaran erj nêno vaykerdene. Ma hûrmetê na bire danê. Labelê ma hûrmetê metod û rayîrê nêrazîbîyayîşî yê vera na bire nêkenê. Senî ke ma paştî danê kedkaranê Tekelî, Metalî û Tedî ma nika zî paştî danê ramitoxan. Ciwanî wazenê ke kêmkerdişê erjê mazotî yo ke seba keştîyanê luksan yeno kerdene seba kedkaranê ramitozan zî bêro kerdene."
Derheqê babete de eşkerayîya Şaredarîya Dêrsimî zî wina ya: "Bira vaynêkerdişê erjî yê tarîfeyê wendekaran ra dima 10ê kanûna de xetanê mînîbusan ê ke taxa Aktulukî, taxa Ataturkî û rayîrê zanîngehî ser o xebitîyenî bi waştişnameyî eşkera kerd ke falîyetê xo yê nê cayan vindarnayî. Bira ke meclîsê şaredarîye de amebî girewtene goreyê waştişê şarî ameye caardene. Na çarçewe de seba ke şar mexdur nêbo şaredarîya ma seba guzergehanê taxa Aktulukî, taxa Ataturkî û rayîrê zanîngehî  seferê otobusan kerdî zêdêr."
